Soulaima Gourani kommer også med en række andre påstande og forudsigelser i interviewet på P1:

- Alle har masker på. Hvis man går på fortovet, går man over på den anden side af fortovet, fortæller hun blandt andet om situationen i byen Palo Alto i Californien, hvor hun bor og arbejder.

Bygger folk hjemmehospitaler? Det kan ikke udelukkes, men hverken politiet, Santa Clara County eller chefredaktøren for den lokale avis har hørt om det. - Nej. Det er absurd, skriver kommunikationschef i Santa Clara County, Maria Leticia Gomez.

- Vi regner med, at kriminaliteten stiger markant om bare en til to uger, fortsætter Gourani, som også kan fortælle, at 'folk bygger hospitaler i deres egne hjem nu'.

- Jeg har aldrig været på vej i en borgerkrig, men det er vi nu, slår hun fast i interviewet.

Flere af påstandene er svære at tjekke på nuværende tidspunkt.

Detektor har dog været i kontakt med det lokale politi i Palo Alto, chefredaktøren for det lokale medie Palto Alto Weekly og Santa Clara County, som er det amt, Palo Alto ligger i.

Ingen af dem deler Soulaima Gouranis beskrivelser eller forudsigelser.

Detektor har derfor bedt Soulaima Gourani om at uddybe, hvad hun bygger sine udtalelser på.

Går alle med maske? Chefredaktør på Palo Alto Weekly, Jocelyn Dong: - Nej, det er ikke rigtigt, at alle går med maske. Jeg har ikke set nogen på gaden med maske på. Der er nogle, der har en maske på, når de handler ind, men det er kun meget få. Kommunikationschef i Santa Clara County, Maria Leticia Gomez: - Velvidende at der er mangel på masker, er det umuligt for alle i hvilken som helst by at have masker på. Kommunikationschef for politiet i Palo Alto, Janine De La Vega: - Langt de fleste i Palo Alto har ikke maske på.

Jeg vil gerne spørge til hospitaler i egne hjem. Er det nogle, du kender?

- Ja, lige præcis. Det kan du tro. Hvem fanden tror du… Ved du hvad, du skal gå ind og google? Iltmaskiner. Kan du finde ud af at stave til det på engelsk? Gå du ind på hjemmesiden og find ud af, om du kan få fat i en oxygen machine. Gå du ud og google det! Og se at det er udsolgt alle steder.

Kender du nogle, der har bygget hospitaler i deres egne hjem?

- Ja, det gør jeg, Camilla! Ja, det gør jeg, Camilla! Der er ikke en eneste, jeg kender, som ikke har købt en fucking gun! Eller købt en iltmaskine. Gider de at stille op i et eller andet dansk medie? Gu' gider de da ej. Men spørg bare nogle andre, som siger, at det her er en overestimeret influenzakrise.

Det er overhovedet ikke det, eksperterne siger.

- Nej, men jeg er ligeglad med, hvad eksperterne siger. Jeg stiller op i P1 og siger, hvad jeg mener, og hvad jeg forudsiger. Kan du forstå det?

Stiger kriminaliteten? Kommunikationschef i Santa Clara County, Maria Leticia Gomez: - Velvidende at der er en udstedt nye retningslinjer om at blive hjemme i flere amter i Bay Area-området (inklusiv Santa Clara County, hvor Palo Alto ligger), forventer vi ikke en stigning i kriminaliteten. Kommunikationschef for politiet i Palo Alto, Janine De La Vega: - Nej. Fordi flere mennesker bliver hjemme i løbet af dagen (og ikke er på i skole eller på arbejde), betyder det, at der er flere mennesker, der kan fungere som et ekstra sæt øjne og ører og kan anmelde mistænkelig opførsel til os. Politiet i Palo Alto tilføjer, at de indtil nu ikke har set en stigning i kriminaliteten.

Du siger i programmet, at folk bygger hospitaler i deres egne hjem, og så spørger jeg dig bare, om det er nogle, du kender?

- Åh, gud, Christ. Hospitaler, ja. IV og iltmaskiner. For det er det, man kommer til at mangle. Det er det, jeg mener med, at folk bygger hospitaler. Det er, at de gør klar til en respiratorplads, okay? I deres eget hjem.

Du siger, at du har aldrig har været på vej ind i en borgerkrig, men det er vi nu.

- Det er det, jeg føler, at vi er på vej ind i. Det er det, jeg forbereder mig på, Camilla.

Hvad bygger du det på? Er det, fordi folk hamstrer?

- Det her er så sygt fucking realistisk. Ved du, hvad jeg bygger det på? Halvdelen af amerikanerne forventes at miste deres job. Har du set de data?

Jeg er fuldstændig med på, at der er tale om en kæmpe krise.

- Prøv lige at høre her: Hvis 40-50 procent af amerikanerne mister deres arbejde. Hvis vi ikke kan få mad. Hvis hylderne er tomme. Og våbensalget er steget med 40 procent. Hvad fanden får det dig så til at tro? Gider du lige bare et øjeblik sige noget begavet om det?

Så er der det med, at du siger, at kriminaliteten vil stige.

- Jeg vil sige, at om tre uger vil vi have en markant stigning i antal indbrud, flere mord, flere overfald. Det spår jeg inden for to-tre uger. Absolut.

Når du siger, at alle i Palo Alto har masker på…

- Jeg har ikke sagt, at alle har masker på. Alle, jeg kender, har masker på. Vi har ikke et eneste fysisk møde, uden at alle har masker på. Jeg ved ikke, om alle har masker på.

Det siger du i programmet?